Document ID: 32005D0568

ΑΠΌΦΑΣΗ ΤΗΣ ΕΠΙΤΡΟΠΉΣ
της 11ης Ιουλίου 2005
σχετικά με αίτημα της Δημοκρατίας της Ουγγαρίας για εφαρμογή μειωμένου συντελεστή ΦΠΑ στην παροχή φυσικού αερίου
[κοινοποιηθείσα υπό τον αριθμό Ε(2005) 2514]
(Το κείμενο στην ουγγρική γλώσσα είναι το μόνο αυθεντικό)
(2005/568/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την έκτη οδηγία 77/388/ΕΟΚ του Συμβουλίου, της 17ης Μαΐου 1977, περί εναρμονίσεως των νομοθεσιών των κρατών μελών των σχετικών με τους φόρους κύκλου εργασιών - Κοινό σύστημα φόρου προστιθέμενης αξίας: ομοιόμορφη φορολογική βάση (1), και ιδίως το άρθρο 12 παράγραφος 3 στοιχείο β),
Εκτιμώντας τα ακόλουθα:
(1)
Με επιστολή της προς την Επιτροπή που καταχωρίσθηκε στις 12 Απριλίου 2005, η Δημοκρατία της Ουγγαρίας ενημέρωσε την Επιτροπή για την πρόθεσή της να υποβάλει την παροχή φυσικού αερίου σε μειωμένο συντελεστή ΦΠΑ.
(2)
Σύμφωνα με το παράρτημα X της συνθήκης προσχώρησης, επιτρέπεται στην Ουγγαρία να εφαρμόζει μειωμένο συντελεστή ΦΠΑ για την παροχή φυσικού αερίου και ηλεκτρικού ρεύματος μέχρι ένα έτος μετά την προσχώρησή της στην ΕΕ. Από την 1η Ιανουαρίου 2004, η Ουγγαρία εφαρμόζει τον κανονικό συντελεστή ΦΠΑ στην παροχή ηλεκτρικού ρεύματος.
(3)
Η Ουγγαρία προτίθεται να εξακολουθήσει να εφαρμόζει μειωμένο συντελεστή στην παροχή φυσικού αερίου (15 %) και τον κανονικό συντελεστή στην παροχή ηλεκτρικού ρεύματος (25 %). Αυτή η διαφοροποίηση των συντελεστών δεν δημιουργεί στρέβλωση του ανταγωνισμού ούτε μετατόπιση από την κατανάλωση ηλεκτρικού ρεύματος στην κατανάλωση αερίου. Αυτό οφείλεται κυρίως στους εθνικούς κανόνες για τον καθορισμό των τιμών, οι οποίοι διαφέρουν αρκετά μεταξύ του φυσικού αερίου και του ηλεκτρικού ρεύματος, καθώς και στο γεγονός ότι, από τεχνικής και τεχνολογικής άποψης, τα δύο προϊόντα μπορούν να αποτελέσουν υποκατάστατα αγαθά μόνο για σκοπούς θέρμανσης. Σύμφωνα με τις πληροφορίες που παρασχέθηκαν από τις ουγγρικές αρχές, η τιμή του ηλεκτρικού ρεύματος είναι σχεδόν τριπλάσια εκείνης του φυσικού αερίου.
(4)
Επιπλέον, οι κανόνες ΦΠΑ όσον αφορά τον τόπο παροχής φυσικού αερίου, που καθορίζονται στην έκτη οδηγία ΦΠΑ, τροποποιήθηκαν από την οδηγία 2003/92/ΕΚ (2). Η παροχή φυσικού αερίου στο τελικό στάδιο, από τους προμηθευτές και τους φορείς διανομής έως τον τελικό καταναλωτή, φορολογείται στον τόπο όπου ο πελάτης χρησιμοποιεί και καταναλώνει πράγματι το εν λόγω προϊόν, ώστε να εξασφαλίζεται ότι η φορολόγηση γίνεται στη χώρα της κατανάλωσης.
(5)
Το προτεινόμενο μέτρο συνίσταται σε γενικό μέτρο εφαρμογής μειωμένου συντελεστή ΦΠΑ για την παροχή φυσικού αερίου βάσει του άρθρου 12 παράγραφος 3 στοιχείο β) της έκτης οδηγίας ΦΠΑ.
(6)
Επειδή πρόκειται για γενικό μέτρο, που δεν προβλέπει καμία εξαίρεση εφαρμογής, ο κίνδυνος στρέβλωσης του ανταγωνισμού πρέπει να θεωρείται ανύπαρκτος. Συνεπώς, εφόσον πληρούται η προϋπόθεση που προβλέπεται στο άρθρο 12 παράγραφος 3 στοιχείο β) της έκτης οδηγίας, η Ουγγαρία θα πρέπει να δύναται να εφαρμόσει το εν λόγω μέτρο μόλις κοινοποιηθεί η παρούσα απόφαση,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η Ουγγαρία δύναται να εφαρμόσει το μέτρο που κοινοποίησε με την επιστολή της 12ης Απριλίου 2005, το οποίο συνίσταται στην εφαρμογή μειωμένου συντελεστή ΦΠΑ στην παροχή φυσικού αερίου, ανεξάρτητα από τους όρους παραγωγής και παροχής.
Άρθρο 2
Η παρούσα απόφαση απευθύνεται στη Δημοκρατία της Ουγγαρίας.
Βρυξέλλες, 11 Ιουλίου 2005.

Labels: 3
2
18
14